
	ירושלים, כ"ד בניסן, תשס"א
17 באפריל, 2001

הכנסת החמש עשרה						נוסח לא מתוקן
מושב שלישי


פרוטוקול מס' 290
מישיבת ועדת העבודה, הרווחה והבריאות
שהתקיימה ביום ב', ב' בניסן התשס"א, 26.3.2001, בשעה 11:00


נכחו:
חברי הוועדה:	היו"ר דוד טל



מוזמנים:	דב קינן, מפקח עבודה ראשי לענף תנאים סוציאלים, עובדים זרים, 
 		משרד העבודה והרווחה
עו"ד סיגל אברג'יל, משרד העבודה והרווחה
שושנה שטראוס, משרד העבודה והרווחה
יהודה רג'ין, אגף המכס ומע"מ, משרד האוצר
שרון דונסקי, אגף שוק ההון, משרד האוצר
עו"ד נתן סמוך, משרד הבריאות
ד"ר מרון שמחוביץ, קופת-חולים לאומית
יעקב נבו, שירותי בריאות כללית
דני פייגה, קופת-חולים מכבי
חנה זוהר, קו לעובד
עדי לקסר, קו לעובד
עו"ד דנה אלכסנדר, האגודה לזכויות האזרח
דניאלה במברגר-אנוש, האגודה לזכויות האזרח
עו"ד מלכה בורו, ההסתדרות הרפואית בישראל
יוסף שניר, התאחדות הקבלנים והבונים בישראל
אפרים אריאלי, התאחדות הקבלנים והבונים בישראל


יועצת משפטית: ג'ודי וסרמן

מנהלת הוועדה:	שירלי אברמי

נרשם על-ידי:	חבר המתרגמים בע"מ







ס ד ר    ה י ו ם

צו עובדים זרים (איסור העסקה שלא כדין והבטחת תנאים הוגנים)
דיון בסעיף 9



צו עובדים זרים (איסור העסקה שלא כדין והבטחת תנאים הוגנים)
דיון בסעיף 9




היו"ר דוד טל:			אני מתכבד לפתוח את ישיבת ועדת העבודה, 
 				הרווחה והבריאות כשעל סדר היום צו עובדים זרים (איסור העסקה שלא כדין והבטחת תנאים הוגנים), דיון בסעיף 9.

נתן סמוך:			בעקבות הישיבה הקודמת נדרשנו, היועצת 
 				המשפטית יחד אתנו, לקבוע כללים לעניין מתן חוות דעת מומחה שיבטיחו שזו תהיה חוות דעת אובייקטיבית, שיתאפשר לבן-אדם לקבל חוות דעת מטעמו, שבהיעדר חוות דעת מוסכמת תינתן חוות דעת מגורם שלישי אובייקטיבי.

אנחנו ישבנו בנושא הזה ובסופו של דבר גיבשנו את הכללים שנמצאים בסעיף 9 שבפניכם כפוף לתיקוני נוסח לא משמעותיים של משרד המשפטים ואני אציג את העקרונות.

העיקרון הוא שחברת הביטוח רשאית לדרוש מן האדם להתייצב בבדיקה רפואית, האדם עצמו בתוך 21 יום - לפי הערות רופאים לזכויות אדם שביקשו להאריך את התקופה – זכאי להביא חוות דעת נגדית. היה וחוות הדעת האלה חלוקות, יש אפשרות לגשת להסתדרות הרפואית, הר"י, כדי שכל איגוד מקצועי שנכלל בה ימנה את הרופא הבורר, ואם היא לא עשתה זאת, המנהל הכללי של משרד הבריאות או מי שהוא הסמיכו לכך  יעשה זאת.

בסוף הדרך כשחולה מאושפז והשאלה נוגעת לייצובו הרפואי, עמדתו של סגן מנהל המחלקה או מנהל המחלקה בבית-החולים שם הוא מאושפז, היא שתקבע.

קריאה:				רק אם הוא קובע שהמצב הוא לא מיוצב.

נתן סמוך:			נכון. אם הוא קובע שמצבו מיוצב, אין בעיה.
				בעקבות הערות שנשמעו על-ידי רופא לזכויות אדם – ואני מבין שהם ביטאו בעניין הזה גם את עמדת האגודה לזכויות האזרח – אנחנו הכנסנו לא רק תיקון לעניין הימים אלא תיקון גם לעניין זה שחברת הביטוח חייבת להודיע לאדם על זכותו להגיש חוות דעת נגדית. בעקבות השיחות אנחנו גם סיכמנו שחברת הביטוח תהיה חייבת להודיע לאדם על פרטיהם של ארגונים וגופים שיכולים לסייע לו במימוש הזכאות הזאת.

ג'ודי וסרמן:			אתם מציעים לדחות את המועד להגשת חוות דעת 
 				נגדית מעשרה ימים ל21- יום?

נתן סמוך:			כן.

היו"ר דוד טל:			כשיש הבנה, זה יותר קל ליושב-ראש הוועדה. אני 
 				מבין שכולנו מסכימים לכך. היות והצבענו על כל הסעיפים האחרים, אנחנו נצביע רק על סעיף 9.

דנה אלכסנדר:			אני מאוד שמחה על השינויים שהוכנסו. בכל-זאת 
 				שתי הערות קטנות יחסית אבל חשובות. לגבי הנושא הזה של היידוע אנחנו היינו מעדיפים שהיידוע יהיה ישירות לארגון שעוסק בזכויות עובדים זרים.

נתן סמוך:			אין אפשרות לעשות זאת.

היו"ר דוד טל:			עם כל הכבוד לסיכומים שהגעתם וגם להתייחסות 
 				שלכם שהתקבלה כאן על-ידי משרד הבריאות, אם את רוצה לבדוק את זה אפילו לפי אמת מידה של הישגים, אלה הישגים נאותים ויפים.

דנה אלכסנדר:			מה שאנחנו ביקשנו הוא שבאמת תהיה איזושהי 
 				אחריות ליידע ישירות גוף שעוסק בזכויות עובדים וזאת בגלל שלא ברור מה היכולת של העובד הזר להבין, ואם מישהו מחברת הביטוח יסביר לו, לא ברור עד כמה הוא יבין בגלל קשיי שפה וכולי ועד כמה הוא ידע להגיע לארגון ולרופא מומחה וכולי. אגב, בחוקים מקובל לתת מעמד לגוף שמקדם זכויות.

יש איזו אי-בהירות שאני לא חושבת שהיא מהותית ואני לא חושבת שהיא בניגוד לעמדת הבריאות לגבי הסעיף שעוסק במתן חוות דעת.

היו"ר דוד טל:			אם זה לא סעיף 9, אנחנו לא דנים בזה.

דנה אלכסנדר:			זה שינוי שהוכנס. סעיף 4(ב) אומר: "לעניין סעיף 
 				קטן (א)(2) ו-(3) הקביעה שבאמת הגיע למצב רפואי, תיעשה בהתאם לכללי סעיף 9". צריך להוסיף שגם הקביעה לעניין כושר לחזור לעבודה.

נתן סמוך:			טיפלנו בנושא של סופיות הקביעה כשרק הקביעה 
 				הסופית, לפי סעיף 9(א), היא בעצם הקביעה הקובעת. זה הוכנס.

היו"ר דוד טל:			תודה רבה.
 				אני מאשר את סעיף 9 וביחד עם זה את כל הסעיפים ואת כל צו עובדי זרים (איסור העסקה שלא כדין והבטחת תנאים הוגנים) (סל שירותי בריאות לעובד), התשס"א2001-.





הישיבה ננעלה בשעה 11:15







